Priekšlikums PADOMES ĪSTENOŠANAS LĒMUMS, ar kuru groza NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju /* COM/2014/0629 final - 2014/0295 (NLE) */





PASKAIDROJUMA RAKSTS 1. PRIEKŠLIKUMA KONTEKSTS Priekšlikuma pamatojums un mērķi Šis priekšlikums attiecas uz Padomes 2008. gada 29. septembra Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu (NNN) zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999[1] (“NNN zvejas regula”). Vispārīgais konteksts Šis priekšlikums ir sagatavots saistībā ar NNN zvejas regulas īstenošanu un ir rezultāts izmeklēšanas un dialoga procedūrām, kas veiktas saskaņā ar NNN zvejas regulā noteiktajām pamatprasībām un procedūras prasībām, kas cita starpā paredz, ka visām valstīm jāpilda pienākumi, kuri saskaņā ar starptautiskajiem tiesību aktiem tām uzlikti kā karoga, ostas, piekrastes vai tirgus valstīm, lai novērstu, aizkavētu un izskaustu NNN zveju. Spēkā esošie noteikumi priekšlikuma jomā Komisijas 2012. gada 15. novembra Lēmums (OV C 354, 17.11.2012., 1.–47. lpp.) par to trešo valstu paziņošanu, kuras Komisija uzskata par tādām, kuras varētu tikt noteiktas par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju. Komisijas 2013. gada 26. novembra Īstenošanas lēmums (OV C 346, 27.11.2013., 2.–25. lpp.), ar ko paziņo trešās valstis, kuras Komisija uzskata par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju. Padomes 2014. gada 24. marta Īstenošanas lēmums (OV L 91, 27.3.2014., 43.–47. lpp.), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju. Padomes 2014. gada 24. marta Īstenošanas lēmums (OV L 91, 27.3.2014., 43.–47. lpp.), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, ir grozīts ar Padomes xxxxxxxx Īstenošanas lēmumu (ŠRILANKAS IEKĻAUŠANA SARAKSTĀ). Atbilstība pārējiem Savienības politikas virzieniem un mērķiem Neattiecas. 2. APSPRIEŠANĀS AR IEINTERESĒTAJĀM PERSONĀM UN IETEKMES NOVĒRTĒJUMU REZULTĀTI Apspriešanās ar ieinteresētajām personām Procedūrā iesaistītajām ieinteresētajām personām ir bijusi iespēja izmeklēšanas un dialoga procedūru laikā aizstāvēt savas intereses saskaņā ar NNN zvejas regulas noteikumiem. Ekspertu atzinumu pieprasīšana un izmantošana Neatkarīgu ekspertu atzinums nebija vajadzīgs. Ietekmes novērtējums Šis priekšlikums ir sagatavots, īstenojot NNN zvejas regulu. NNN zvejas regulā nav paredzēti noteikumi par vispārēja ietekmes novērtējuma veikšanu, bet ir sniegts pilnīgs vērtējamo nosacījumu uzskaitījums. 3. PRIEKŠLIKUMA JURIDISKIE ASPEKTI Ierosināto pasākumu kopsavilkums Komisija 2012. gada 15. novembrī ar Komisijas lēmumu astoņām trešām valstīm (Belizai, Kambodžas Karalistei, Fidži Republikai, Gvinejas Republikai, Panamas Republikai, Šrilankas Demokrātiskajai Sociālistiskajai Republikai, Togo Republikai un Vanuatu Republikai) paziņoja, ka Komisija ir apsvērusi iespēju tās noteikt par nesadarbīgām trešām valstīm saskaņā ar NNN zvejas regulu. Komisija attiecībā uz šīm astoņām valstīm sāka īstenot demaršus. Šajos demaršos cita starpā ietilpa pasākumi, kuri pamatoja šos demaršus, Komisijas rīcību, deva valstīm iespēju sniegt atbildes un atspēkojumus, tiesības lūgt un sniegt papildu informāciju un ierosināja rīcības plānus situācijas labošanai, kā arī deva pietiekami daudz laika atbilžu sniegšanai un pienācīgu laiku situācijas labošanai. Komisija 2013. gada 26. novembrī ar Komisijas īstenošanas lēmumu noteica Belizu, Kambodžas Karalisti un Gvinejas Republiku par trešām valstīm, kuras Komisija saskaņā ar NNN zvejas regulu uzskata par nesadarbīgām trešām valstīm. Padome 2014. gada 24. martā ar Padomes īstenošanas lēmumu izveidoja NNN zvejas apkarošanā nesadarbīgu trešo valstu sarakstu, kurā bija iekļauta Beliza, Kambodžas Karaliste un Gvinejas Republika. Pievienotais Padomes īstenošanas lēmuma priekšlikums pamatojas uz konstatējumiem, kuri apstiprina to, ka Beliza ir parādījusi, ka situācija, kas pamatoja tās iekļaušanu sarakstā, ir novērsta un ka Beliza ir veikusi konkrētus pasākumus, ar kuriem var panākt noturīgu situācijas uzlabošanos. Tādēļ Padomei tiek ierosināts pieņemt pievienoto lēmuma priekšlikumu. Juridiskais pamats Padomes 2008. gada 29. septembra Regula (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu NNN zveju. Subsidiaritātes princips Priekšlikums ir Eiropas Savienības ekskluzīvā kompetencē. Tāpēc subsidiaritātes principu nepiemēro. Proporcionalitātes princips Priekšlikums ir saskaņā ar proporcionalitātes principu šādu iemeslu dēļ: rīcības forma ir aprakstīta NNN zvejas regulā un neparedz valstu lēmumus. Prasība norādīt, kā līdz minimumam samazina un proporcionāli priekšlikuma mērķim sadala Savienības, valstu valdību, reģionālo un vietējo iestāžu, ekonomikas dalībnieku un iedzīvotāju finansiālo un administratīvo slogu, nav piemērojama. Juridisko instrumentu izvēle Ierosinātais juridiskais instruments: lēmums. Citi instrumenti nebūtu piemēroti šāda iemesla dēļ: citi instrumenti nebūtu piemēroti, jo NNN zvejas regulā nav paredzētas alternatīvas. 4. IETEKME UZ BUDŽETU Priekšlikums neietekmē Savienības budžetu. 2014/0295 (NLE) Priekšlikums PADOMES ĪSTENOŠANAS LĒMUMS, ar kuru groza NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju EIROPAS SAVIENĪBAS PADOME, ņemot vērā Līgumu par Eiropas Savienības darbību, ņemot vērā Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju, un ar ko groza Regulas (EEK) Nr. 2847/93, (EK) Nr. 1936/2001 un (EK) Nr. 601/2004, un ar ko atceļ Regulas (EK) Nr. 1093/94 un (EK) Nr. 1447/1999[2], un jo īpaši tās 34. panta 1. punktu, ņemot vērā Eiropas Komisijas priekšlikumu, tā kā: (1) Ar Regulu (EK) Nr. 1005/2008 (“NNN zvejas regula”) ir izveidota Savienības sistēma, lai aizkavētu, novērstu un izskaustu nelegālu, nereģistrētu un neregulētu (NNN) zveju. (2) NNN zvejas regulas VI nodaļā ir izklāstīta procedūra attiecībā uz nesadarbīgu trešo valstu noteikšanu, demaršiem attiecībā uz valstīm, kam noteikts nesadarbīgas trešās valsts statuss, nesadarbīgu valstu saraksta izveidi, izslēgšanu no nesadarbīgu valstu saraksta, nesadarbīgu valstu saraksta publiskošanu un jebkādiem ārkārtas pasākumiem. (3) Saskaņā ar NNN zvejas regulas 32. pantu Eiropas Komisija (“Komisija”) ar 2012. gada 15. novembra lēmumu[3] (“2012. gada 15. novembra lēmums”) astoņām trešām valstīm paziņoja par iespēju, ka tās var noteikt par trešām valstīm, kuras Komisija uzskata par nesadarbīgām trešām valstīm. Viena no šīm valstīm bija Beliza. (4) Komisija 2012. gada 15. novembra lēmumā iekļāva informāciju par galvenajiem faktiem un apsvērumiem, kas bija šāda statusa iespējamās noteikšanas pamatā. (5) Turklāt Komisija 2012. gada 15. novembrī minētās astoņas trešās valstis, kuru vidū bija Beliza, ar atsevišķām vēstulēm informēja par to, ka tā apsver iespēju tām noteikt nesadarbīgu trešo valstu statusu. (6) Ar 2013. gada 26. novembra īstenošanas lēmumu[4] (“2013. gada 26. novembra īstenošanas lēmums”) Komisijas noteica Belizu, Kambodžas Karalisti un Gvinejas Republiku par NNN zvejas apkarošanā nesadarbīgām trešām valstīm. Saskaņā ar NNN zvejas regulu Komisija norādīja iemeslus, kuru dēļ tā uzskata, ka minētās trešās valstis nav izpildījušas savus pienākumus, kas saskaņā ar starptautiskajiem tiesību aktiem tām uzlikti kā karoga, ostas, piekrastes vai tirgus valstīm, proti, veikt pasākumus, lai aizkavētu, novērstu un izskaustu NNN zveju. (7) Saskaņā ar NNN zvejas regulas 33. pantu Padome ar 2014. gada 24. marta Īstenošanas lēmumu 2014/170/ES[5] (“Padomes 2014. gada 24. marta īstenošanas lēmums”) iekļāva Belizu, Kambodžas Karalisti un Gvinejas Republiku NNN zvejas apkarošanā nesadarbīgu trešo valstu sarakstā, kā paredzēts NNN zvejas regulā. (8) Pēc tam, kad ar Padomes 2014. gada 24. marta īstenošanas lēmumu bija izveidots NNN zvejas apkarošanā nesadarbīgu trešo valstu saraksts, Komisija piedāvāja noteiktajām valstīm iespēju turpināt dialogu saskaņā ar pamatprasībām un procedūras noteikumiem, kas izklāstīti NNN zvejas regulā. Komisija turpināja vākt un pārbaudīt visu informāciju, ko tā uzskatīja par vajadzīgu, tostarp mutiskus un rakstiskus komentārus, un tās mērķis bija ikvienai noteiktajai valstij dot iespēju labot situāciju, kas pamato tās iekļaušanu sarakstā, un veikt konkrētus pasākumus, ar kuriem varētu novērst konstatētās nepilnības. Šā procesa rezultātā tika atzīts, ka Beliza ir labojusi situāciju un veikusi korektīvus pasākumus. (9) Tāpēc saskaņā ar NNN zvejas regulas 34. panta 1. punktu Padomei būtu jāgroza 2014. gada 24. marta īstenošanas lēmums un jāizslēdz Beliza no nesadarbīgu trešo valstu saraksta. (10) Tiklīdz būs pieņemts šis Padomes īstenošanas lēmums, ar kuru Beliza tiek izslēgta no nesadarbīgu trešo valstu saraksta saskaņā ar NNN zvejas regulas 34. panta 1. punktu, Komisijas 2013. gada 26. novembra īstenošanas lēmumam, ar ko Belizu nosaka par nesadarbīgu trešo valsti, vairs nebūs priekšmeta. BELIZAS IZSLĒGŠANA NO NESADARBĪGU TREŠO VALSTU SARAKSTA (11) Pēc tam, kad bija pieņemts 2013. gada 26. novembra īstenošanas lēmums un Padomes 2014. gada 24. marta Īstenošanas lēmums 2014/170/ES, Komisija turpināja dialogu ar Belizu. Jo īpaši ir pamats uzskatīt, ka Beliza ir īstenojusi starptautiskajos tiesību aktos paredzētos pienākumus un ir pieņēmusi atbilstošu tiesisko regulējumu NNN zvejas apkarošanai; tā ir ieviesusi atbilstošu un lietderīgu uzraudzības, kontroles un inspekcijas shēmu; tā ir izveidojusi atturošu sankciju sistēmu un nodrošinājusi nozvejas sertifikācijas shēmas pareizu īstenošanu. Turklāt Beliza ir uzlabojusi tās atbilstību starptautiskajām saistībām, tostarp tām, kas izriet no reģionālo zvejniecības pārvaldības organizāciju (RZPO) ieteikumiem un rezolūcijām. Beliza ir izveidojusi jaunu sistēmu kuģu reģistrācijai atbilstoši starptautiskajiem tiesību aktiem. Patlaban Beliza ievēro arī attiecīgo organizāciju ieteikumus un rezolūcijas un ir pieņēmusi valsts rīcības plānu NNN zvejas apkarošanai, kas ir saskaņā ar Apvienoto Nāciju Organizācijas Starptautisko rīcības plānu nelegālas, nereģistrētas un neregulētas zvejas apkarošanai (IPOA-UN). (12) Komisija ir izvērtējusi to, kā Beliza patlaban ievēro starptautiskās saistības kā karoga, ostas, piekrastes vai tirgus valsts, saskaņā ar konstatējumiem, kas iekļauti 2012. gada 15. novembra lēmumā, 2013. gada 26. novembra īstenošanas lēmumā un Padomes 2014. gada 24. marta īstenošanas lēmumā, un ar attiecīgo informāciju, kuru sniegusi Beliza. Tā ir izskatījusi arī pasākumus, kas veikti situācijas labošanai, kā arī Belizas kompetento iestāžu sniegtās garantijas. (13) Ņemot vērā visus iepriekš minētos pasākumus, kurus Beliza ir veikusi attiecībā uz saviem karoga valsts pienākumiem, Komisija ir secinājusi, ka tie ir pietiekami, lai izpildītu Apvienoto Nāciju Organizācijas Jūras tiesību konvencijas (UNCLOS) 91., 94., 117. un 118. panta, ANO Nolīguma par zivju krājumiem (UNFSA) 18., 19. un 20. panta un FAO Atbilstības nolīguma III panta 8. punkta noteikumus. Komisija ir secinājusi, ka Belizas izvirzītie argumenti pierāda, ka situācija, kas pamatoja tās iekļaušanu sarakstā, ir novērsta un ka Beliza ir veikusi konkrētus pasākumus, ar kuriem var panākt noturīgu situācijas uzlabošanos. (14) Šajos apstākļos un atbilstīgi NNN zvejas regulas 34. panta 1. punktam Padome secina, ka Beliza būtu jāizslēdz no nesadarbīgo valstu saraksta. (15) Padomes pieņemtais lēmums neizslēdz jebkādus turpmākus pasākumus, kurus Komisija vai Padome nākotnē varētu veikt saskaņā ar NNN zvejas regulas VI nodaļu gadījumā, ja fakti liecinātu, ka Beliza nepilda pienākumus, kas saskaņā ar starptautiskajiem tiesību aktiem tai uzlikti kā karoga, ostas, piekrastes vai tirgus valstij, proti, neveic pasākumus, lai aizkavētu, novērstu un izskaustu NNN zveju. (16) Ņemot vērā negatīvās sekas, ko rada iekļaušana nesadarbīgu trešo valstu sarakstā, ir lietderīgi nekavējoties izslēgt Belizu no nesadarbīgu trešo valstu saraksta, IR PIEŅĒMUSI ŠO LĒMUMU. 1. pants Padomes Lēmuma 2014/170/ES pielikumu aizstāj ar šā lēmuma pielikumu. 2. pants Šis lēmums stājas spēkā nākamajā dienā pēc tā publicēšanas Eiropas Savienības Oficiālajā Vēstnesī. Briselē, Padomes vārdā – priekšsēdētājs [1] OV L 286, 29.10.2008., 1. lpp. [2] OV L 286, 29.10.2008., 1. lpp. [3] Komisijas 2012. gada 15. novembra Lēmums par to trešo valstu paziņošanu, kuras Komisija uzskata par tādām, kuras varētu tikt noteiktas par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 354, 17.11.2012., 1. lpp.). [4] Komisijas 2013. gada 26. novembra Īstenošanas lēmums, ar ko paziņo trešās valstis, kuras Komisija uzskata par nesadarbīgām trešām valstīm saskaņā ar Padomes Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju (OV C 346, 27.11.2013., 2. lpp.). [5] Padomes 2014. gada 24. marta Īstenošanas lēmums 2014/170/ES (OV L 91, 27.3.2014., 43.–47. lpp.), ar ko izveido NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju. PIELIKUMS Nelegālas, nereģistrētas un neregulētas (NNN) zvejas apkarošanā nesadarbīgu trešo valstu saraksts dokumentam Priekšlikums PADOMES ĪSTENOŠANAS LĒMUMAM, ar kuru groza NNN zvejas apkarošanā nesadarbīgu trešo valstu sarakstu saskaņā ar Regulu (EK) Nr. 1005/2008, ar ko izveido Kopienas sistēmu, lai aizkavētu, novērstu un izskaustu nelegālu, nereģistrētu un neregulētu zveju Kambodžas Karaliste Gvinejas Republika Šrilankas Demokrātiskā Sociālistiskā Republika